11 Ho tšoara e mong le e mong ka tlhompho e loketseng le ho nahanela ke pontšo ea hore kannete motho o na le mekhoa e metle, ’me re tla be re etsa hantle ha re etsisa Jesu Kreste ntlheng ena. E, batho ba bangata ba khona ho hlompha batho ba itseng, haholo-holo ba boemong bo phahameng ho feta boo ba leng ho bona. Empa bao ba ba nkang ba le tlaasana kapa ba le boemong bo tšoanang le ba bona, hangata baa ba hlokomoloha, ba emella thokoana, ’me ba ba buisa lipuo tse hlabang. Ka mokhoa o itseng ho bonahala seo se ba fa boikutlo ba bophahamo le matla. Empa ho ’nile ha boleloa hantle ha ho thoe “ho bua lipuo tse hlabang ke boiteko ba motho ea fokolang ba ho etsisa ea matla.” Kahoo, Bibele ea phehella: “Le ’ne le beane pele ka hlomphano.” (Ba-Roma 12:10) Haeba re etsa sohle se matleng a rōna ho latela keletso eo, re ke ke ra hlōleha ho ba ba nang le mekhoa e metle ho batho bohle, joalokaha ho entse Jesu.